<classify> TUME ya Taifa ya Uchaguzi NEC imetangaza kazi ya uboreshaji wa Daftari la Kudumu la Wapigakura katika mikoa ya Ruvuma, Njombe na Zanzibar litaanza rasmi Desemba 30, mwaka huu hadi Januari 5, 2020.Hayo yalisemwa jana na Mwakilishi wa Mkurugenzi wa tume hiyo, Bakari Msenga wakati wa mkutano wa tume na wadau wa uchaguzi wa Mkoa wa Ruvuma, uliofanyika kwenye Ukumbi wa Hospitali ya Rufaa mjini Songea.Katika mkutano huo uliwashirikisha viongozi wa vyama vya siasa, viongozi wa dini, wawakilishi wa asasi za kirai, makundi maalumu ya walemavu, vijana, wanawake, wazee na waandishi wa habari, Msenga alisisitiza kuwa makundi hayo yana nafasi kubwa katika kuleta maabadiliko chanya na mwamko wa kimaendeleo katika jamii.Aidha, alisema katika uandikishaji wa wapiga kura Tume ya Taifa ya Uchaguzi imetoa vibali kwa watazamaji mbalimbali, wanaofuatilia uandikishaji wa wapiga kura. Awali Mjumbe wa Tume ya Taifa ya Uchaguzi, Jaji Meristala Longway alisema tume imekamilisha maandalizi kwa ajili ya uboreshaji wa Daftari la Kudumu la Wapigakura katika kundi la mikoa ya Ruvuma, Njombe na Zanzibar.Alisema nchi ipo katika maandalizi ya Uchaguzi Mkuu wa mwaka 2020, kwa hiyo kazi ya uboreshaji wa Daftari la Kudumu la Wapigakura ni sehemu ya maandalizi ya uchaguzi huo.Kwa mujibu wake, uhakiki wa vituo vya kuandikisha wapiga kura nchi nzima lilianza kufanyika tangu mwaka jana, ambako mikoa 18 imekamilisha kazi hiyo na lengo ni kuona kama vituo hivyo bado vipo na kama vina sifa na hadhi ya kuwa vituo vya kujiandikisha wapiga kura kwa mujibu wa sheria na kanuni za uchaguzi.Alisema kutokana na uhakiki huo, vituo vya kujiandikisha wapigakura kwa nchi nzima viliongezeka kutoka 36,549 hadi 37,407, na mkoani Ruvuma vituo hivyo vimeongezeka kutoka 1,083 mwaka 2015 hadi kufikia 1,129 mwaka 2019.  <topic>: KITAIFA 